ZVOLEN. Župnú nemocnicu vo Zvolene s najväčšou pravdepodobnosťou dostane do nájmu firma Agel SR. Predseda Banskobystrického samosprávneho kraja Vladimír Maňka (Smer) spoločnosť odporučí na schválenie na najbližšom rokovaní poslancom regionálneho parlamentu. Nového prevádzkovateľa musia schváliť trojpätinovou väčšinou.
SME nedávno zverejnilo informáciu, že Agel SR je cez ďalšie svoje spoločnosti personálne prepojená na predsedu parlamentu a podpredsedu strany Smer Pavla Pašku. Maňka tvrdí, že o tom nevie. Župa sa podľa neho rozhodovala na základe výhodnosti ponúk a Agel SR dal najlepšiu. Maňka pripustil, že po konzultácii s firmami, ktoré sa zaujímali o nemocnicu, zverejní všetky ponuky na internete.
Ak poslanci schvália Maňkov návrh, spoločnosť Agel SR bude prevádzkovať nemocnicu 25 rokov. Od 1. júla bude župe platiť nájom pol milióna eur ročne s tým, že za prvé tri roky zaplatí vopred. Regionálna samospráva získa tretinový podiel v orgánoch prevádzkovateľa. Agel sa zaviazal, že ročne preinvestuje ďalších pol milióna eur, zachová všetky oddelenia a zamestnanosť. Angažovať sa chce aj v krupinskej nemocnici, ktorá má momentálne problémy.
O zvolenskú nemocnicu sa zaujímala aj spoločnosť ProCare zo skupiny Penta. Maňka tvrdí, že ponúkala polmiliónový ročný nájom len na prvé dva roky, zvyšné obdobie by platili polovicu. Ponuky poslali aj Unipharma Prievidza a nezisková organizácia Nemocnice a polikliniky Bratislava.
Zvolenskú nemocnicu prevádzkuje nezisková organizácia Vaše zdravie. S bývalým vedením župy sa dostala do niekoľkých súdnych sporov. Regionálnu samosprávu žalovala pre porušenie zmluvy a straty o takmer 74 miliónov eur pre porušenie zmluvy a žiadala viac ako osem miliónov eur za doterajšie investície.
Po rokovaniach s Vladimírom Maňkom zaplatí župa neziskovej organizácii Vaše zdravie 7,3 milióna eur za investície a všetky súdne spory ukončia zmluvou o generálnom urovnaní. Úrad bude mať na zaplatenie viac ako sedem miliónov eur tri a pol roka.
Župan Maňka tvrdí, že pôvodná zmluva o správe majetku bola pre kraj "maximálne" nevýhodná, aj preto teraz ponúka len nájomné zmluvy. Jedným z rozdielov je to, že nový nájomník bude za nemocnicu platiť, všetky investície bude musieť odsúhlasiť samosprávny kraj a prevádzkovateľ si nebude môcť započítavať investície, na ktoré získal prostriedky z eurofondov.